### Beslutning

Udvalget kunne enstemmigt tiltræde indstillingen i overensstemmelse med Magistratens anbefaling.

Noah Ravn var forhindret i at deltage i udvalgets behandling af sagen.

Offentlig fremlæggelse af Tillæg nr. 42 Til Kommuneplan 2017. Reservation af arealer på [adresse] til havnerelaterede produktionsvirksomheder samt udlæg af konsekvensområde omkring [adresse].

### Resumé

Planloven blev ændret den 15. juni 2017. Et af formålene er at kommunerne i deres planlægning skal tage større hensyn til produktionsvirksomhederne ved, at planlægge for områder, der er forbeholdt produktionsvirksomheder med et tilhørende konsekvensområde uden om.

 I [adresse] betyder ændringen af Planloven, at der skal udpeges et konsekvensområde, hvis kommunen ønsker at planlægge for bygninger i områder og højder, hvor påvirkninger med støv, lugt og luftforurening fra produktionsvirksomhederne ligger over grænseværdierne. Før ændringen af planloven var det muligt at planlægge for tætte bygninger med et ventilationsanlæg, der trækker luft ind i en højde, hvor der ikke er påvirkning over grænseværdien. Den mulighed kan nu kun anvendes til erhverv og altså inden for konsekvensområdet omkring produktionserhvervsarealer.

 Teknik og Miljø foreslår på baggrund af lovændringen at udpege det meste af [adresse] til et område forbeholdt produktionsvirksomheder med et tilhørende konsekvensområde. [adresse] er i forvejen forbeholdt havnerelaterede virksomheder. Ud over egentlige produktionsvirksomheder er den almindelige havnedrift også omfattet af lovens definition på arealer forbeholdt produktionsvirksomheder.

 Ændringen af planloven har betydet, at højhusprojekter i området tæt på havnen er sat i stå. Det er kun muligt, at planlægge for dem, hvis [adresse] vedtager dette kommuneplantillæg.

 Det er den luftbårne påvirkning, der giver begrænsningen, og som baggrund for udpegningen har Teknik og Miljø fået Cowi til at beregne, hvor lugt og luftforurening sætter begrænsninger for planlægningen. Det er konklusionen, at grænseværdierne kan overholdes i store højder i umiddelbar nærhed af produktionsvirksomhederne, for derefter at dykke ned i lavere højder længere væk fra virksomheden. Undersøgelsen har også vist, at påvirkning over grænseværdierne for lugt og anden luftforurening rækker op til 2 km væk fra de højeste skorstene på havnen.

 Teknik og Miljø har afholdt en forudgående offentlige høring om kommuneplanændringen fra den 18. april til den 9. maj 2018 og har modtaget 4 bemærkninger. De er fra Miljøstyrelsen, Østjyllands Brandvæsen, Danske Havnevirksomheder en del af DI (Dansk Industri) og [adresse]. Bemærkningerne handler om miljømyndighedsroller, konsekvensområdets udstrækning og bemærkninger til udarbejdelse af miljøvurdering.

 Teknik og Miljø har taget bemærkningerne til efterretning og i miljøvurderingen taget stilling til de rejste spørgsmål.

 Senest har Erhvervsstyrelsen i juli 2018 sendt et forslag til ændring af Planloven i høring, der indeholder mulighed for, at tætte bygninger også kan benyttes som afværgetiltag ved boliger, der ligger i et konsekvensområde. Idet der er erhvervs højhusprojekter på havnen, som er sat i stå, finder Teknik og Miljø det ikke hensigtsmæssigt at afvente vedtagelse af lovforslaget.

### Indstilling

At 1) forslag til Tillæg nr. 42 til Kommuneplan 2017 godkendes til offentlig fremlæggelse,

 At 2) forslag til miljørapport godkendes til offentlig fremlæggelse, samt

 At 3) bemærkninger fra den forudgående offentlige høring besvares, som det det fremgår af indstillingens afsnit 5.2.

### Sagens forløb

25-10-2018 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 29-10-2018 Magistraten
Fremsendes til [adresse] Byråd med bemærkning, at Magistraten i mødet den 29. oktober 2018 anbefaler, at byrådet tiltræder Magistratsafdelingen for Teknik og Miljøs indstilling af 23. oktober 2018.

 Rådmand Paw Olesen og Stig Christensen tog forbehold.
 14-11-2018 [adresse]
Fremsendes til Teknisk Udvalg til behandling i henhold til beslutning i byrådets møde den 14. november 2018.
 21-11-2018 Teknisk Udvalg

Udvalget kunne enstemmigt tiltræde indstillingen i overensstemmelse med Magistratens anbefaling.

Noah Ravn var forhindret i at deltage i udvalgets behandling af sagen.

 28-11-2018 Aarhus Byråd
Beslutning ikke frigivet